**ELŐTERJESZTÉS**

**A Gazdasági és Jogi Bizottság 2022. április 25-i ülésére**

**Javaslat a SZOVA Zrt. és Polgármesteri Hivatal között kötött ingyenes használati szerződés meghosszabbítására**

Tájékoztatom a Tisztelt Bizottságot, hogy a „Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről” napirendi pont keretében a Közgyűlés elé terjesztem az alábbiakat.

Szombathely Megyei Jogú Város Polgármesteri Hivatala (továbbiakban: Polgármesteri Hivatal) részére a 100/2007. (III.29.) Kgy. számú határozatban a 11-es Huszár u. 88. szám alatti épületben 371 m2-es alapterületű helyiség 5 éves időtartamra történő ingyenes használatát biztosította az önkormányzat katasztrófavédelmi eszközök, anyagok és a turisztikai kiadványok tárolása céljára. A raktárban az eltelt idő alatt további katasztrófavédelmi eszközök, anyagok, (tábori ágyak, légzőkészülékek, áramfejlesztők, sátor, terelő-korlátok, munkásoverálok, mellescsizmák, stb.) kerültek elhelyezésre.

A szerződés a 193/2012. (IV.26.) Kgy. számú határozat alapján további 10 évre, 2022. április 30. napjáig meghosszabbításra került.

A fentiekre tekintettel, feladatai ellátásához kéri a Polgármesteri Hivatal, hogy az önkormányzat a korábban biztosított térítésmentes helyiséghasználatot további 10 évvel hosszabbítsa meg.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Szombathely Megyei Jogú Város Polgármesteri Hivatala Magyarország helyi önkormányzatairól szóló 2011. évi CLXXXIX. törvény 13.§ (1) bekezdésének 12. pontja értelmében közfeladatot lát el az önkormányzat területén a honvédelem, polgári védelem, katasztrófavédelem megfelelő feltételeinek biztosításával.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján 3 éves időtartamot meghaladó ingyenes használatot engedélyezni a Közgyűlés jogosult.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen!

**Szombathely, 2022. április 21.**

**/: Dr. Nemény András :/**

**Határozati javaslat**

**………/2022. (IV. 25.) GJB sz. határozat**

A Gazdasági és Jogi Bizottság javasolja, hogy Szombathely Megyei Jogú Város Közgyűlése Szombathely Megyei Jogú Város Polgármesteri Hivatalával a szombathelyi 11-es Huszár u. 88. szám alatti épületben található 371 m2-es alapterületű helyiségre kötött használatba adási megállapodást 2032. április 30. napjáig terjedő határozott időre hosszabbítsa meg.

A Közgyűlés hatalmazza fel a SZOVA Nonprofit Zrt vezérigazgatóját, hogy a használatba-adási megállapodásnak a határozatban foglaltak szerinti módosítását aláírja.

**Felelős:** Dr. Nemény András polgármester

Horváth Soma alpolgármester

Bokányi Adrienn, a Gazdasági és Jogi Bizottság elnöke

(végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal